Lancia Thema

Το αρχικό **Lancia Thema** (εσωτερική κωδική ονομασία: **Y9**) ήταν ένα μεσαίο πολυτελές, καθώς και σπορ στις κορυφαίες εκδόσεις, αυτοκίνητο της κατηγορίας Ε, σχεδιασμένο από τον Τζορτζέτο Τζουτζιάρο, που παρήχθη από την ιταλική αυτοκινητοβιομηχανία Lancia, από τον Οκτώβριο του 1984 έως τον Ιούλιο του 1994. Αντικατέστησε το Lancia Gamma ως το ακριβότερο μοντέλο της εταιρείας και πήρε το όνομά του από την ελληνική λέξη «θέμα». Συνολικά παρήχθησαν 357.572 αντίτυπα σειράς Thema στα 10 έτη παραγωγής του μοντέλου. Ήταν μεταξύ των αγαπημένων αυτοκινήτων που προτιμούσε να μετακινείται ο τότε πρόεδρος του γκρούπο, ο *avvocato* Τζιοβάνι Ανιέλι (Giovanni «Gianni» Agnelli). Επίσης, ήταν από τα οχήματα που είχε χρησιμοποιήσει ως επίσημα μέσα μεταφοράς το Ιταλικό κράτος.

Αντικαταστάθηκε τον Αύγουστο του 1994 από την νέα ναυαρχίδα της Lancia, την Lancia Kappa. Τον Οκτώβριο του 2011, η Lancia αναβίωσε το όνομα Thema με ένα νέο πολυτελές μοντέλο, σε κοινή πλατφόρμα με το Chrysler 300 δεύτερης γενιάς, το οποίο πωλήθηκε ως **Chrysler Thema** στο Ηνωμένο Βασίλειο και στην Ιρλανδία, ενώ στις υπόλοιπες αγορές ως Lancia Thema, με μικρές μόνο εμφανισιακές διαφορές. Το νεότερο μοντέλο, ωστόσο, δεν είχε καμία σχέση με το πρωτοποριακό / καινοτόμο, πολυτελές και σπορ προφίλ που είχε καθιερώσει η Lancia στο ένδοξο παρελθόν της, με αποτέλεσμα να μην γνωρίσει καμία απήχηση στο κοινό και τελικώς διακόπηκε τον Οκτώβριο του 2014 χωρίς διάδοχο. Η νεότερη Thema παρήχθη από την Chrysler, έπειτα από την εξαγορά της από τη FIAT και για λογαριασμό της Lancia, ως ο επίσημος διάδοχος του Lancia Thesis.

## Συγγενικά μοντέλα

Το Thema του 1984, ήταν το ένα από τα τέσσερα μοντέλα που μοιράζονταν την πλατφόρμα «Type Four» (Tipo Quattro), μαζί με τα Alfa Romeo 164, Fiat Croma και Saab 9000. Αυτό έγινε στα πλαίσια της χρήσης κοινών μηχανικών εξαρτημάτων μέσα στον όμιλο της Fiat, ταυτόχρονα και με μια συνεργασία με την Saab.

## Εκδοχές αμαξώματος

Αρχικά, το Thema ήταν διαθέσιμο αποκλειστικά ως 4-πορτο σεντάν 3 όγκων, γνωστό ως berlina, αλλά από το 1986 προστέθηκε στην παλέτα μια έκδοση station wagon, που είχε σχεδιαστεί από τον Πινινφαρίνα και κατασκευαζόταν στο Borgo San Paolo, Τορίνο. Και οι δύο εκδοχές είχαν θεωρηθεί τότε ως δύο από τα πλέον ευρύχωρα ευρωπαϊκά αυτοκίνητα. Από τα 357.572 αντίτυπα του Thema, τα 336.476 παρήχθησαν ως σεντάν και τα 21.096 ως station wagon.
thumb|left|Το αεροδυναμικό προφίλ του Lancia Thema.

Επιπλέον, το Thema επανακαθιέρωσε την Lancia ως μια μάρκα πολυτελείας υψηλής ποιότητας, καθώς έφερε πλήρως γαλβανισμένο αμάξωμα από ανοξείδωτο ατσάλι και μεθόδους πρόληψης της σκουριάς εφάμιλλες ή και καλύτερες του ανταγωνισμού. Το αμάξωμα ήταν κατασκευασμένο με την τελευταία λέξη της ρομποτικής τεχνολογίας σε σύγχρονα εργοστάσια και κατά την σχεδίαση υπέστη εξαντλητικές δοκιμές αξιοπιστίας, εμφανίζοντας άριστα αποτελέσματα. Επίσης, η ποιότητα κατασκευής του ήταν εμφανώς καλύτερη από αυτή των συγγενικών Fiat Croma, Alfa Romeo 164 και Saab 9000. Ιδιαίτερη προσοχή είχε δοθεί επίσης και στην αεροδυναμική, με αποτέλεσμα να έχει αεροδυναμικό συντελεστή Cd 0,32 - τιμή κορυφαία για τα στάνταρ του 1984.
[thumb|right|[Πλευρά οδήγησης|Δεξιοτίμονο Lancia Τhema MkIII στο Ηνωμένο Βασίλειο.]]

Παρά τις βελτιώσεις αυτές, λόγω της τότε έντονης και αθέμιτης πολεμικής που ασκήθηκε συντεταγμένα από τα βρετανικά Μέσα Ενημέρωσης εναντίον της (από το 1980 και μετά), η Lancia δεν μπόρεσε να αποκαταστήσει το πληγωμένο κύρος της σε κάποιες αγορές. Το πλέον χαρακτηριστικό παράδειγμα ήταν η αγορά του Ηνωμένου Βασιλείου, όπου το ευρύ κοινό δεν πείστηκε ότι είχε αφήσει οριστικά πίσω της τη φήμη της σκουριάς από την οποία είχε πληγεί ανεπανόρθωτα η προγενέστερη Lancia Beta. Το αποτέλεσμα ήταν η βαθμιαία μείωση των πωλήσεων και οι ταχείς ρυθμοί τιμολογιακής απαξίωσης των μεταχειρισμένων αυτοκινήτων της, η οποία επιδείνωσε περαιτέρω την εμπορική πτώση των καινούριων της μοντέλων, καθώς θεωρήθηκαν τότε, ανεξαρτήτων των ισχυρών τους τεχνολογικών πλεονεκτημάτων, ως αντιεμπορικά. Τελικώς, η εταιρεία σταμάτησε να παράγει δεξιοτίμονες εκδοχές των μοντέλων της το 1994, όταν και αποσύρθηκε από το Ηνωμένο Βασίλειο και γενικότερα από όλα τα δεξιοτίμονα κράτη τον Φεβρουάριο του 1994, ενώ κατά σύμπτωση το ίδιο έτος έληξε και η παραγωγή του Thema.

## Thema 8.32
thumb|right|Ο κινητήρας της Lancia Τhema 8.32 από την Ferrari και με αναγραφή στο κάλυπτρο «Lancia by Ferrari».
thumb|right|Στο χειροποίητο σαλόνι της Lancia Τhema 8.32 το υψηλής ποιότητας δέρμα Poltrona Frau ήταν στάνταρ.

Η κορυφαία έκδοση του Lancia Thema ήταν η **Thema 8.32**, όπου το «8» αντιπροσώπευε τον αριθμό των κυλίνδρων και το «32» τον αριθμό των βαλβίδων. Η έκδοση αυτή παραγόταν στο Borgo San Paolo του Τορίνο, και κατασκευάστηκε σε μόλις 3.284 αντίτυπα. Έφερε έναν V8 βενζινοκινητήρα 2.927&nbsp;cm³ της Ferrari, βασισμένο σε αυτόν της Ferrari 308, με τον κορμό να χυτεύεται στο Μαρανέλλο, την κεφαλή σχεδιασμένη σε συνεργασία με την Cosworth και ορισμένα μέρη του να συναρμολογούνται από την Ducati. Η αρχική, μη καταλυτική έκδοση απέδιδε ισχύ 215 PS (158&nbsp;kW; 212&nbsp;hp), έχοντας επιτάχυνση 0-100&nbsp;km/h σε 6,8 δευτερόλεπτα και τελική ταχύτητα στα 240&nbsp;km/h (149&nbsp;mph), μολονότι οι εκδόσεις 2.0 λίτρων Turbo είχαν καλύτερη αίσθηση και επιτάχυνση έως τα 160&nbsp;km/h. Η Thema ήταν και το πρώτο στην ιστορία αυτοκίνητο που εφοδιάστηκε με ηλεκτρονικά αναδιπλούμενη πίσω αεροτομή, που ανασηκωνόταν αυτόματα σε ταχύτητες άνω των 120 km/h. Η μεταγενέστερη καταλυτική έκδοση είχε οριακά μικρότερη απόδοση 205 PS (151&nbsp;kW; 202&nbsp;hp), με επιτάχυνση 0-100&nbsp;km/h σε 7,2 δευτερόλεπτα και τελική ταχύτητα 235&nbsp;km/h (146&nbsp;mph).

Το χειροποίητο σαλόνι της έκδοσης 8.32 ήταν εξαιρετικά πολυτελές και αριστοκρατικό, με δέρμα υψηλής ποιότητας της εταιρείας Poltrona Frau, πανάκριβο ξύλο από αφρικάνικη τριανταφυλλιά στην κεντρική κονσόλα και στις πόρτες, πληρέστερο εξοπλισμό από τις άλλες εκδόσεις, όργανα διαφορετικής σχεδίασης και με κίτρινες ενδείξεις, και ταχύμετρο με μέγιστη ένδειξη τα 280&nbsp;km/h.

Αξιοσημείωτο ιστορικά είναι ότι τα τελευταία χρόνια της ζωής του ο Έντσο Φερράρι (1898 - 1988) είχε στην ιδιοκτησία του ένα Lancia Thema 8.32 για τις προσωπικές μετακινήσεις του.

## Τεχνικά χαρακτηριστικά
thumb|right|Lancia Τhema station wagon σε φωτογραφία του 1989.

## Αναφορές


## Εξωτερικοί σύνδεσμοι

* Ιστορία του Lancia Thema
* Lancisti.net - An Information Exchange and Support Community for Lancia Owners and Enthusiasts
* Part of a Dutch Lancia Thema community on the Web
* Lancia Thema Italian site

Thema
Κατηγορία:Αυτοκίνητα πολυτελείας